ระเบียบคณะกรรมการตุลาการศาลยุติธรรมระเบียบคณะกรรมการตุลาการศาลยุติธรรมว่าด้วยหลักเกณฑ์และวิธีการคัดเลือกบุคคลเพื่อดำรงตำแหน่งผู้พิพากษาสมทบในศาลทรัพย์สินทางปัญญาและการค้าระหว่างประเทศพ.ศ. ๒๕๕๖ โดยที่เป็นการสมควรให้มีระเบียบคณะกรรมการตุลาการศาลยุติธรรมว่าด้วยหลักเกณฑ์และวิธีการคัดเลือกบุคคลเพื่อดำรงตำแหน่งผู้พิพากษาสมทบในศาลทรัพย์สินทางปัญญาและการค้าระหว่างประเทศอาศัยอำนาจตามความในมาตรา ๕๑แห่งพระราชบัญญัติระเบียบข้าราชการฝ่ายตุลาการศาลยุติธรรม พ.ศ. ๒๕๔๓ ประกอบมาตรา๓๗ แห่งพระราชบัญญัติระเบียบบริหารราชการศาลยุติธรรม พ.ศ. ๒๕๔๓ มาตรา ๔ และมาตรา๑๕แห่งพระราชบัญญัติจัดตั้งศาลทรัพย์สินทางปัญญาและการค้าระหว่างประเทศและวิธีพิจารณาคดีทรัพย์สินทางปัญญาและการค้าระหว่างประเทศพ.ศ. ๒๕๓๙ คณะกรรมการตุลาการศาลยุติธรรมออกระเบียบไว้ ดังต่อไปนี้ข้อ ๑ระเบียบนี้เรียกว่า ระเบียบคณะกรรมการตุลาการศาลยุติธรรมว่าด้วยหลักเกณฑ์และวิธีการคัดเลือกบุคคลเพื่อดำรงตำแหน่งผู้พิพากษาสมทบในศาลทรัพย์สินทางปัญญาและการค้าระหว่างประเทศพ.ศ. ๒๕๕๖ข้อ ๒[๑]ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ในระเบียบนี้ก.ต. หมายความว่า คณะกรรมการตุลาการศาลยุติธรรมศาลทรัพย์สินทางปัญญาและการค้าระหว่างประเทศ หมายความว่า ศาลทรัพย์สินทางปัญญาและการค้าระหว่างประเทศกลางและศาลทรัพย์สินทางปัญญาและการค้าระหว่างประเทศภาคที่จัดให้มีการดำเนินการคัดเลือกบุคคลเพื่อดำรงตำแหน่งผู้พิพากษาสมทบอธิบดี หมายความว่าอธิบดีผู้พิพากษาศาลทรัพย์สินทางปัญญาและการค้าระหว่างประเทศกลางหรืออธิบดีผู้พิพากษาศาลทรัพย์สินทางปัญญาและการค้าระหว่างประเทศภาคที่จัดให้มีการดำเนินการคัดเลือกบุคคลเพื่อดำรงตำแหน่งผู้พิพากษาสมทบคณะกรรมการ หมายความว่าคณะกรรมการคัดเลือกบุคคลเพื่อดำรงตำแหน่งผู้พิพากษาสมทบในศาลทรัพย์สินทางปัญญาและการค้าระหว่างประเทศผู้สมัคร หมายความว่าผู้สมัครเข้ารับการคัดเลือกเพื่อดำรงตำแหน่งผู้พิพากษาสมทบในศาลทรัพย์สินทางปัญญาและการค้าระหว่างประเทศข้อ ๔ บรรดากฎกระทรวงกฎ ระเบียบหรือข้อบังคับอื่นใดซึ่งขัดหรือแย้งกับระเบียบนี้ ให้ใช้ระเบียบนี้แทนข้อ ๕ให้ประธานศาลฎีการักษาการตามระเบียบนี้หมวด ๑การรับสมัคร ข้อ ๖เมื่อสมควรจะมีการคัดเลือกผู้พิพากษาสมทบในศาลทรัพย์สินทางปัญญาและการค้าระหว่างประเทศประจำปีงบประมาณใดให้เลขานุการ ก.ต. เสนอขอความเห็นชอบจาก ก.ต. และให้เลขานุการ ก.ต.แจ้งให้อธิบดีจัดให้มีการดำเนินการคัดเลือกตามหลักเกณฑ์และวิธีการที่กำหนดไว้ในระเบียบนี้ในการขอความเห็นชอบตามวรรคหนึ่งให้อธิบดีแจ้งเป็นหนังสือต่อเลขานุการ ก.ต. เพื่อประกอบการพิจารณาไม่น้อยกว่าหกสิบวันก่อนเริ่มปีงบประมาณที่จะดำเนินการคัดเลือกโดยให้คำนึงถึงระยะเวลาในการดำเนินการและให้อธิบดีเสนอแผนการดำเนินการเพื่อประกอบการพิจารณาของ ก.ต. ด้วยข้อ ๗เมื่ออธิบดีได้รับแจ้งให้ดำเนินการตามข้อ ๖ วรรคหนึ่งแล้วให้ศาลทรัพย์สินทางปัญญาและการค้าระหว่างประเทศรับสมัครโดยเปิดเผย ด้วยวิธีการเผยแพร่ให้ทราบโดยทั่วกันก่อนวันรับสมัครไม่น้อยกว่าสิบห้าวันและให้มีกำหนดเวลารับสมัครไม่น้อยกว่าหนึ่งเดือนการเผยแพร่ตามวรรคหนึ่งให้รวมถึงการเผยแพร่ทางเว็บไซต์ของสำนักงานศาลยุติธรรมเว็บไซต์ของศาลทรัพย์สินทางปัญญาและการค้าระหว่างประเทศกับปิดประกาศรับสมัคร ณสถานที่ราชการที่เกี่ยวข้อง และทางสื่ออื่น ๆ ตามความเหมาะสมในกรณีที่มีเหตุผลและความจำเป็นศาลทรัพย์สินทางปัญญาและการค้าระหว่างประเทศอาจประกาศขยายระยะเวลารับสมัครก็ได้แต่ทั้งนี้จะต้องประกาศขยายระยะเวลาดังกล่าวก่อนวันปิดรับสมัครและระยะเวลาที่ขยายต้องไม่น้อยกว่าเจ็ดวันนับตั้งแต่วันถัดจากวันสุดท้ายของการรับสมัครข้อ ๘ให้ผู้สมัครยื่นใบสมัครพร้อมหลักฐานประกอบใบสมัครตามแบบที่ ก.ต.กำหนดท้ายระเบียบนี้ต่อเจ้าหน้าที่รับสมัครประจำศาลทรัพย์สินทางปัญญาและการค้าระหว่างประเทศที่ตนจะเข้าสังกัดตามหลักเกณฑ์และวิธีการที่กำหนดไว้ในประกาศรับสมัครหมวด ๒คณะกรรมการและคณะอนุกรรมการ ข้อ ๙ให้มีคณะกรรมการคณะหนึ่ง เรียกว่า คณะกรรมการคัดเลือกบุคคลเพื่อดำรงตำแหน่งผู้พิพากษาสมทบในศาลทรัพย์สินทางปัญญาและการค้าระหว่างประเทศ ประกอบด้วย ประธานแผนกคดีทรัพย์สินทางปัญญาและการค้าระหว่างประเทศในศาลฎีกาเป็นกรรมการที่ปรึกษาอธิบดีผู้พิพากษาศาลทรัพย์สินทางปัญญาและการค้าระหว่างประเทศกลางหรืออธิบดีผู้พิพากษาศาลทรัพย์สินทางปัญญาและการค้าระหว่างประเทศภาค แล้วแต่กรณีเป็นประธานกรรมการ เลขาธิการสำนักงานศาลยุติธรรมหรือผู้แทน รองอธิบดีผู้พิพากษาศาลทรัพย์สินทางปัญญาและการค้าระหว่างประเทศกลางที่มีอาวุโสสูงสุดหรือรองอธิบดีผู้พิพากษาศาลทรัพย์สินทางปัญญาและการค้าระหว่างประเทศภาคที่มีอาวุโสสูงสุดแล้วแต่กรณีผู้พิพากษาหัวหน้าคณะในศาลทรัพย์สินทางปัญญาและการค้าระหว่างประเทศที่อธิบดีมอบหมายผู้พิพากษาในศาลทรัพย์สินทางปัญญาและการค้าระหว่างประเทศที่อธิบดีมอบหมายผู้แทนสภาหอการค้าแห่งประเทศไทย ผู้แทนสภาอุตสาหกรรมแห่งประเทศไทยผู้แทนกรมทรัพย์สินทางปัญญา ผู้แทนกรมเจรจาการค้าระหว่างประเทศกระทรวงพาณิชย์ผู้แทนกรมสนธิสัญญาและกฎหมายกระทรวงการต่างประเทศ เป็นกรรมการโดยมีเลขานุการศาลทรัพย์สินทางปัญญาและการค้าระหว่างประเทศกลางหรือเลขานุการศาลทรัพย์สินทางปัญญาและการค้าระหว่างประเทศภาค แล้วแต่กรณีเป็นกรรมการและเลขานุการและผู้อำนวยการสำนักอำนวยการประจำศาลทรัพย์สินทางปัญญาและการค้าระหว่างประเทศกลางหรือผู้อำนวยการสำนักอำนวยการประจำศาลทรัพย์สินทางปัญญาและการค้าระหว่างประเทศภาคแล้วแต่กรณี เป็นกรรมการและผู้ช่วยเลขานุการข้อ ๑๐คณะกรรมการมีอำนาจหน้าที่ ดังต่อไปนี้(๑) ตรวจสอบกลั่นกรองคุณสมบัติและลักษณะต้องห้ามของผู้สมัคร(๒) จัดให้มีการอบรมภาควิชาการก่อนการสอบข้อเขียน การสอบปากเปล่าการประเมินความรู้ความสามารถ และประสบการณ์การทำงาน(๓)เสนอรายชื่อผู้สมควรได้รับการแต่งตั้งให้ดำรงตำแหน่งผู้พิพากษาสมทบพร้อมด้วยผลการพิจารณาความเหมาะสมต่อก.ต.(๔) แต่งตั้งบุคคลหรือคณะบุคคลเพื่อดำเนินการใด ๆตามแต่จะมอบหมายภายในอำนาจหน้าที่(๕)เชิญบุคคลใดมาให้ถ้อยคำหรือส่งเอกสารประกอบการพิจารณาได้ตามที่เห็นสมควรข้อ ๑๑การประชุมของคณะกรรมการต้องมีกรรมการเข้าประชุมไม่น้อยกว่ากึ่งหนึ่งของจำนวนกรรมการทั้งหมดจึงจะเป็นองค์ประชุมในการประชุมคราวใด ถ้าประธานกรรมการไม่อยู่ในที่ประชุมหรือไม่อาจปฏิบัติหน้าที่ได้ให้กรรมการซึ่งเป็นข้าราชการตุลาการศาลยุติธรรมที่ได้รับเลือกจากที่ประชุมเป็นประธานในที่ประชุมข้อ ๑๒การวินิจฉัยชี้ขาดของที่ประชุมให้ถือเสียงข้างมากกรรมการคนหนึ่งให้มีเสียงหนึ่งในการลงคะแนนถ้ามีคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาดห้ามมิให้งดออกเสียงการเสนอความเห็นใด ๆ ของคณะกรรมการต่อ ก.ต. นั้นให้เสนอความเห็นของเสียงข้างน้อยและข้อสังเกตไปพร้อมกับความเห็นของคณะกรรมการด้วยข้อ ๑๓ให้คณะกรรมการแต่งตั้งคณะอนุกรรมการตรวจสอบคุณสมบัติของผู้สมัครโดยให้มีอำนาจกำหนดวิธีการเพื่อตรวจสอบคุณสมบัติของผู้สมัครข้อ ๑๔ในกรณีที่ระเบียบนี้มิได้กำหนดไว้เป็นอย่างอื่นคณะกรรมการมีอำนาจแต่งตั้งคณะอนุกรรมการหรือคณะทำงานเพื่อปฏิบัติการตามที่คณะกรรมการมอบหมายและมีอำนาจออกประกาศกำหนดหลักเกณฑ์และวิธีการคัดเลือกได้ตามที่เห็นสมควรข้อ ๑๕ การดำเนินการประชุมของคณะอนุกรรมการหรือคณะทำงานให้นำวิธีการของคณะกรรมการในข้อ ๑๑ และข้อ ๑๒ มาใช้บังคับโดยอนุโลมหมวด ๓หลักเกณฑ์และวิธีการตรวจสอบคุณสมบัติ ข้อ ๑๖เมื่อเจ้าหน้าที่รับสมัครในข้อ ๘ ได้รับใบสมัครไว้แล้ว ให้ผู้สมัครไปรับการตรวจร่างกายและจิตใจจากคณะกรรมการแพทย์จำนวนไม่น้อยกว่าสามคนตามที่ ก.ต. กำหนด ตามวัน เวลา และสถานที่ ที่ระบุโดยคณะกรรมการให้คณะกรรมการแพทย์ตรวจร่างกายและจิตใจของผู้สมัครเพื่อให้ได้บุคคลที่เหมาะสมจะดำรงตำแหน่งผู้พิพากษาสมทบในศาลทรัพย์สินทางปัญญาและการค้าระหว่างประเทศดังนี้(๑) ตรวจร่างกายทั่วไป(๒) ตรวจโรคทั่วไปและโรคอันมีลักษณะต้องห้ามที่จะเป็นข้าราชการศาลยุติธรรมตามกฎหมายว่าด้วยระเบียบข้าราชการฝ่ายตุลาการศาลยุติธรรม(๓) ตรวจสภาพจิตใจข้อ ๑๗ ในกรณีเห็นสมควรก.ต. อาจกำหนดให้ผู้สมัครยื่นใบรับรองแพทย์ในวันสมัครแทนการส่งผู้สมัครไปรับการตรวจร่างกายและจิตใจโดยคณะกรรมการแพทย์ก็ได้ใบรับรองแพทย์ตามวรรคหนึ่งจะต้องเป็นใบรับรองแพทย์ที่ออกโดยโรงพยาบาลของรัฐหรือเอกชนซึ่งแสดงให้เห็นได้ว่าแพทย์ได้ทำการตรวจร่างกายและจิตใจผู้สมัครครบถ้วนตามข้อ๑๖ ทั้งนี้ ตามแบบใบรับรองแพทย์ที่ก.ต. กำหนด และเป็นการตรวจภายในระยะเวลาไม่เกินสามเดือนก่อนวันยื่นใบสมัครข้อ ๑๘ให้คณะอนุกรรมการตรวจสอบคุณสมบัติของผู้สมัครมีหน้าที่ ดังนี้(ก)สอบถามคุณสมบัติและลักษณะต้องห้ามตามกฎหมายของผู้สมัครไปยังผู้รับรองผู้บังคับบัญชา หน่วยงานหรือบุคคลอื่นใดตามที่เห็นสมควร(ข)ส่งบัญชีรายชื่อผู้สมัครทั้งหมดไปยังสภาทนายความเพื่อตรวจสอบว่าเป็นหรือเคยเป็นทนายความหรือเคยถูกกล่าวหาว่าประพฤติผิดมรรยาททนายความตามกฎหมายว่าด้วยทนายความหรือไม่(ค)ตรวจสอบความประพฤติและลายพิมพ์นิ้วมือไปยังกองทะเบียนประวัติอาชญากรสำนักงานตำรวจแห่งชาติ(ง) ตรวจสอบการเป็นคู่ความและผลคดีไปยังศาลต่าง ๆตามที่คณะอนุกรรมการตรวจสอบคุณสมบัติของผู้สมัครเห็นสมควร(จ)กรณีเป็นหรือเคยเป็นผู้พิพากษาสมทบในศาลทรัพย์สินทางปัญญาและการค้าระหว่างประเทศหรือศาลอื่นให้ตรวจสอบผลการปฏิบัติหน้าที่ของผู้นั้นว่าที่ผ่านมาเป็นประการใด(ฉ)ตรวจสอบประวัติบุคคลไปยังหน่วยงานภายนอกที่จะเป็นประโยชน์ต่อการพิจารณา เช่นสำนักข่าวกรองแห่งชาติ สำนักงานคณะกรรมการป้องกันและปราบปรามยาเสพติด สำนักงานคณะกรรมการป้องกันและปราบปรามการทุจริตแห่งชาติสำนักงานคณะกรรมการป้องกันและปราบปรามการฟอกเงิน(ช) ประกาศบัญชีรายชื่อผู้สมัคร ตามวิธีการที่คณะกรรมการกำหนดเพื่อให้บุคคลทั่วไปให้ข้อคิดเห็นเกี่ยวกับคุณสมบัติหรือความเหมาะสมในการดำรงตำแหน่งผู้พิพากษาสมทบโดยให้มีหนังสือถึงประธานคณะอนุกรรมการตรวจสอบคุณสมบัติภายในสิบห้าวันนับแต่วันประกาศเป็นต้นไป ทั้งนี้ขอให้ผู้ที่ประสงค์จะให้ข้อคิดเห็นระบุชื่อ นามสกุลและที่อยู่จริงที่สามารถติดต่อได้ข้อ ๑๙เมื่อได้รับข้อมูลเกี่ยวกับคุณสมบัติของผู้สมัครและรายงานผลการตรวจร่างกายและจิตใจจากคณะกรรมการแพทย์หรือใบรับรองแพทย์ตามข้อ ๑๗แล้วแต่กรณีให้คณะอนุกรรมการตรวจสอบคุณสมบัติของผู้สมัครพิจารณาแล้วเสนอความเห็นไปยัง ก.ต.เพื่อพิจารณาและให้คณะกรรมการประกาศรายชื่อผู้มีสิทธิเข้ารับการประเมินด้วยวิธีการอบรมภาควิชาการสอบข้อเขียน และสอบปากเปล่าหมวด ๔หลักเกณฑ์และวิธีการคัดเลือก ข้อ ๒๐การคัดเลือกผู้พิพากษาสมทบในศาลทรัพย์สินทางปัญญาและการค้าระหว่างประเทศให้กระทำโดยการอบรมภาควิชาการการสอบข้อเขียน การสอบปากเปล่า การประเมินความรู้ความสามารถ และประสบการณ์การทำงานผู้สมัครซึ่งเป็นผู้พิพากษาสมทบในศาลทรัพย์สินทางปัญญาและการค้าระหว่างประเทศซึ่งจะครบกำหนดวาระการดำรงตำแหน่งในปีที่เปิดรับสมัครหรือพ้นจากตำแหน่งเนื่องจากครบวาระแต่ยังคงปฏิบัติหน้าที่ที่ศาลทรัพย์สินทางปัญญาและการค้าระหว่างประเทศนั้นต่อไปจนกว่าผู้พิพากษาสมทบคนใหม่จะเข้ารับหน้าที่ให้ได้รับการประเมินผลงาน ความรู้และความสามารถในการปฏิบัติหน้าที่ที่ผ่านมาแทนการสอบข้อเขียนข้อ ๒๑ให้คณะกรรมการจัดให้มีการอบรมภาควิชาการก่อนการสอบข้อเขียน การสอบปากเปล่าการประเมินความรู้ความสามารถและประสบการณ์การทำงานข้อ ๒๒การอบรมภาควิชาการควรประกอบด้วยเนื้อหาวิชาดังต่อไปนี้(๑)ความรู้เกี่ยวกับการจัดตั้งศาลทรัพย์สินทางปัญญาและการค้าระหว่างประเทศและระเบียบที่เกี่ยวข้อง(๒) วิธีพิจารณาคดีของศาลทรัพย์สินทางปัญญาและการค้าระหว่างประเทศ(๓) ความรู้เกี่ยวกับกฎหมายทรัพย์สินทางปัญญากฎหมายการค้าระหว่างประเทศ และกฎหมายอื่นที่เกี่ยวข้อง(๔) การชั่งน้ำหนักพยานหลักฐาน(๕) หน้าที่และการดำรงตนในฐานะผู้พิพากษาสมทบ(๖) ประมวลจริยธรรมของข้าราชการตุลาการข้อ ๒๓ภายใต้บังคับของข้อ ๒๐ วรรคสอง ผู้ที่ไม่ได้รับการตรวจร่างกายและจิตใจหรือไม่เข้ารับการอบรมภาควิชาการหรือเข้ารับการอบรมไม่ครบตามหลักเกณฑ์ที่คณะกรรมการกำหนดหรือไม่เข้าสอบข้อเขียน จะไม่มีสิทธิเข้าสอบปากเปล่าข้อ ๒๔ การสอบข้อเขียนให้ประเมินความรู้จากการอบรมภาควิชาการซึ่งมีเนื้อหาวิชาตามข้อ ๒๒ คะแนนเต็ม ๔๐การสอบปากเปล่าให้คณะกรรมการทำการสอบโดยวิธีถามผู้สมัครเรียงตัวและพิจารณาคุณสมบัติกับลักษณะต้องห้ามทั้งปวงตามมาตรา๑๕แห่งพระราชบัญญัติจัดตั้งศาลทรัพย์สินทางปัญญาและการค้าระหว่างประเทศและวิธีพิจารณาคดีทรัพย์สินทางปัญญาและการค้าระหว่างประเทศพ.ศ. ๒๕๓๙ และความเหมาะสมในด้านพฤติกรรม บุคลิกภาพ สติปัญญาความรู้ความเข้าใจในปัญหาทรัพย์สินทางปัญญาและการค้าระหว่างประเทศตลอดจนความเหมาะสมอื่น ๆ โดยให้พิจารณาจากการแต่งกายกิริยามารยาทและการรู้จักกาลเทศะตั้งแต่วันที่เข้ารับการอบรมภาควิชาการจนถึงวันสอบปากเปล่าประกอบด้วย ทั้งนี้ ให้คณะกรรมการแต่ละคนที่ทำการสอบปากเปล่าให้คะแนนแบ่งตามหัวข้อที่กำหนดในแบบการให้คะแนนการสอบปากเปล่าท้ายระเบียบนี้และให้ผู้สมัครได้คะแนนการสอบปากเปล่าตามค่าเฉลี่ยที่คำนวณจากคะแนนที่กรรมการแต่ละคนกำหนดให้เว้นแต่เป็นกรณีขาดคุณสมบัติ คะแนนเต็ม ๖๐การพิจารณาความเหมาะสมตามวรรคสองให้คณะกรรมการพิจารณาความเหมาะสมด้านบุคลิกภาพ สติปัญญา และความเหมาะสมอื่น ๆ เช่นจริยธรรมและคุณธรรม อุปนิสัย วุฒิภาวะทางอารมณ์ ความสุขุมรอบคอบ อัธยาศัยบุคลิกภาพ ท่วงทีวาจา การแสดงออกความรู้ความเข้าใจในปัญหาทรัพย์สินทางปัญญาและการค้าระหว่างประเทศความรู้ความสามารถทั่วไป ประสบการณ์ ปฏิภาณไหวพริบ การแก้ไขปัญหาเฉพาะหน้าความคิดริเริ่มสร้างสรรค์ ทัศนคติ การปรับตัวกับผู้ร่วมงาน รวมทั้งสังคมและสิ่งแวดล้อมเป็นต้นสำหรับการประเมินผลการปฏิบัติหน้าที่ที่ผ่านมาของผู้สมัครตามข้อ ๒๐วรรคสอง ให้พิจารณาจากรายงานผลการปฏิบัติหน้าที่ของผู้บังคับบัญชา ตามแบบที่ ก.ต.กำหนดท้ายระเบียบนี้ คะแนนเต็ม ๔๐ข้อ ๒๕ให้คณะกรรมการจัดทำรายงานสรุปผลการพิจารณาเป็นรายบุคคลและเสนอรายชื่อผู้สมควรได้รับการแต่งตั้งให้ดำรงตำแหน่งผู้พิพากษาสมทบต่อ ก.ต.เพื่อพิจารณาคัดเลือกต่อไปบทเฉพาะกาล ข้อ ๒๖ระเบียบนี้ไม่มีผลกระทบถึงการดำเนินการคัดเลือกบุคคลเพื่อดำรงตำแหน่งผู้พิพากษาสมทบในศาลทรัพย์สินทางปัญญาและการค้าระหว่างประเทศที่ได้กระทำไปแล้วก่อนวันที่ระเบียบนี้ใช้บังคับประกาศณ วันที่ ๕ กันยายน พ.ศ. ๒๕๕๖ไพโรจน์ วายุภาพประธานศาลฎีกาประธานกรรมการตุลาการศาลยุติธรรม[เอกสารแนบท้าย]๑. ใบสมัครเข้ารับการคัดเลือกเพื่อดำรงตำแหน่งผู้พิพากษาสมทบในศาลทรัพย์สินทางปัญญาและการค้าระหว่างประเทศ๒.ข้อมูลประกอบใบสมัครเข้ารับการคัดเลือกเพื่อดำรงตำแหน่งผู้พิพากษาสมทบในศาลทรัพย์สินทางปัญญาและการค้าระหว่างประเทศ๓. คำรับรองของผู้บังคับบัญชา สำหรับผู้สมัครที่เป็นข้าราชการ๔. หนังสือยินยอม สำหรับลูกจ้าง / พนักงานรัฐวิสาหกิจ / อื่น ๆ๕. ใบรับรองแพทย์๖. แบบการให้คะแนนการสอบปากเปล่า๗. แบบประเมินผลการปฏิบัติหน้าที่(ดูข้อมูลจากภาพกฎหมาย)ปริยานุช/ผู้จัดทำ๒๓ กันยายน๒๕๕๖ปณตภร/ผู้ตรวจ๒๕ กันยายน ๒๕๕๖[๑] ราชกิจจานุเบกษาเล่ม ๑๓๐/ตอนที่ ๘๒ ก/หน้า ๑/๑๘ กันยายน ๒๕๕๖